NADIA KENA PEDERA
Tusun Ke-35 NADIA KENA PEDERA LEBUH Nadia bepanjah, iya ngasaika dagu iya nyau gegutak. Rang atas enggau iya ke ari baruh nyau gegetar ngasuh ngeli iya sesetup besatup enda ulih tagang. Bulu iya balat nyilu, nyau asai ke nyentuk ke dalam tulang. Pala iya ngelu. Perut iya engkual-engkual, asai ke ka mutah. Nadia nemu diri tabin, nya alai iya enda ulih mandi lama baka selama tang semina tak mandi burung. Enda lama udah nya, iya lalu kekanjai pulai ke bilik besai lalu jejampat malit tubuh diri. Pasukka iya baju, udah nya iya lalu ngalika diri. “Lapa nuan baka nya dih nak?” ku Inah. “Eh, balat chelap aku indai. Nyilu amat bulu aku tu,” ku iya nyau gegetar. Iya ingatka diri kala balat chelap tang semina laban tinggang ujan lalu enda berasai tabin. “Oh, tabin nuan tu Na,” ku Inah udah iya ke nechalka jari iya ba kening anak iya. “Nganti dulu. Aku ngambi penadol,” ku Inah ke lalu rejat-rejat jampat melunchat nyapai put serangan ubat iya, ngambi dua leka penadol, udah nya lalu reduing nuju dapur ngirika ai mati ari serangan ai ke dalam changkir. Iya pan bepusin mimit, nyapai labu flask sigi lalu nuang ai angat mimit ngagai ai mati tadi. Udah nya jampat amat tunjuk antu kanan iya dicheruhka iya ngagai ai nya nyepi pengangat ai champur nya. Ai nya udah nyadi nyilu kuku lalu dibai iya nuju Nadia. “Tu nak, ai dikena nuan neruju ubat nya,” ku Inah. Nadia nyapai changkir ai nya enggau jari kanan, jari kiba iya mapaka dua leka penadol ke dalam nyawa iya. Sepenyampat ubat nya udah alam kulum iya, iya lalu neguk ai sereta nelan iya dikena neruju ubat ke nyau pait sepi iya lebuh nya mansa batang rekung. Nadia enda muai jam lalu ngalika diri bebungkur apus. Iya nyau dut-dut ngenatka penyelap menga ngemalat nya. Diatu iya ngasaika perut iya nyau geriuk-geriuk sereta balat muat-muat, asai ke diachuk enggau lungga sema jaku. Natai utai ngemedis nya. Jam nya mega peluh chelap nyau beteresit pansut. Nya ti ngasuh isi iya berasai balat agi nyilu. “Nama nuan ngenyadi nya dih nak? Nuan nyau majak dut-dut. Nyau basah baju nuan tu. Kati ngelu pala nuan, nak?” ku Inah nanya Nadia. “Ngelu indai. Asai ke deka mutah ku tu,” saut Nadia. “Kada enda pedera nuan tu. Uji angkat nuan. Aku nyabut buk nuan,” ku Indah. Nadia gelegensai angkat ngesaika pua lalu duduk. Iya lalu asai ke deka mutah. Dua kali iya ngelua tang puang. Buk iya nyau sesibui nudung mua iya. Nya lalu diaduka iya ngayanka mua manah iya. Indai iya lalu ngambi segempung mit buk Nadia. Dichabut iya sekali. Semetak. Ambi iya siti agi gempung buk entara bubun enggau kening. Dichabut. Sekali agi semetak. “Oh, amat pedera nuan tu. Sebayan sapa nanya tu? Enti nya sebayan nuan Awang, badu agi. Tulung anak tua tu. Anang ngasuh iya pedis,” ku Inah besampi nyangka Nadia bisi ditanya sebayan Jawang, apai Nadia empu. “Tak! Tak! Tak! Tak! Tak!”. Lima kali semetak alah enda enchabut buk Nadia. Nyau bekesetak. Inah nyau nadai ngitung agi berapa kali ke semetak. Nyau ngerandau anak aku iya tu. Tentu mayuh utai ditanya iya ku ati Inah. “Oh, amat naka iya ka pedera nuan tu nak. Nasit tumu dichabut. Enti enda pia, tau nyadi temuan. Kati asai diatu dih?” ku Inah nanya Nadia. “Emm.. aaah..bisi pama mimit ga indai. Terima kasih. Perut aku tu agi balat pedis ndai,” ku Nadia nyaut, “Kada enda lapar nuan dih nak. Kada nuan bisi makai,” ku sangka Inah. “Semina makai dalam bilun tadi. Nya pan mimit. Lama aku udah enda tentu masuk makai ndai,” ku Nadia. “Lapa nuan nak? Tabin nuan tu. Patut gamal nuan puchat. Ka ngirup tusu nuan? Lagi aku ngaga ke nuan. Enggi aku ama perut aku pedis, diirup aku tusu lalu empaka aku krim kerika bisi nyamai agi,” ku Inah. “Tau mih ndai,” ku Nadia. Inah lalu jejenggas angkat lalu melunchat baru ngagai bilik dapur. Kebak iya put tusu Nespray. Iri iya ai angat. Tabakka iya gula setengah sudu. Girau. Sudu nyau setik-setik nekung tisi gelas. Udah nya tambah iya ai mati mimit. Enda lama udah nya iya datai mai segelas tusu Nespray angat nyilu kuku ke nyau baka ai getah enggau cream cracker, bisi ngempat singkap diengkah iya ba siti pirin. “Tu irup tusu enggau empa ruti tu nak. Enti nya gistrik, tau pama agi iya. Enti iya tak majak nak, anang ngenatka iya ditu kala apin malam. Bai tua ke kelinik. Enti udah malam lagi tusah ngiga orang nganjung kin. Diatu bisi orang jangka aku,” ku Inah balat irau ati. “Emm, enda ibuh indai. Ngetu iya lagi dih jangka aku udah ngenatka diri. Tu jauh udah pama agi ari tadi, udah dichabut buk,” ku Nadia. BERITA TI ENDA DISADANG Seminggu Nadia udah datai di rumah, iya lalu bisi digusung temuai. Nadai disangka-sangka bisi temuai. Anding enggau bini uncle Jack Umin, Puan Katherine bisi datai. Udah duduk lalu ngirup apa indah, Puan Katherine mansutka siti sarung surat burak ari beg binching iya. Iya lalu nyuaka surat nya ti endang ditujuka ngagai Nadia. Nadia lalu nyambut surat nya enggau kedua-dua piak jari iya. Surat nya dipansutka iya ari karung surat. Lipat keretas surat nya dibuka iya lalu jejampat dibacha. Nadia asai ke enda arapka surat nya. Mua iya bebali mirah. Ai mata tak ngisi kelupak mata iya enda ulih tagang. Utai dipeda iya nyau serepan. Lambar surat nya nyau teleka ari genggam iya lalu labuh temepak ke geladak. Ai mata iya labuh bekeberai. Ambi iya kain tula lalu ngendas ai mata. Lama Nadia tembu tak duduk nukung sereta nyabak sesirut. Ai mata iya seruran beterenjui nerutu kedua-dua kuyu iya. Surat ti baru udah dibuka sereta dibacha tadi tak melapui baka ke enda dikibuhka agi. Inah balat tekenyit ati tang enda jampat lalu nanya kebuah Nadia baka nya. Iya nemu berita ba surat nya berita jai, tang iya enda nemu nganggapka berita nya ke bendar. Inah pan lalu ngampir Nadia sambil ngaduka buk Nadia ti nyau sesibui nudung mua anak dara nya. “Sabar Na. Padah ngagai aku berita ba surat nya. Nama berita nya dih wai, Jang?” ku Inah nguing ngagai temuai ke baru datai nya. Nadia enda nyaut. Anding enggau Puan Katherine pan baka ke bisu. Mua Puan Ketherine seduai Anding bela chechinang. “Dear Nadia, Uncle minta ampun ngagai nuan. Uncle ngirit diri nulis tu kala uncle agi dapat. Lebuh surat tu datai ba jari nuan, uncle nyangka udah nadai agi. Nuan tentu iran ati nerima surat pandak tu laban nuan enda nemu kebuah uncle nulis tu. Lebuh nuan ngajar di SRK Batang Ai suba, ati uncle lantang laban uncle meda nuan baka gamal Peggie. Nya mih kebuah uncle nganggapka nuan baka anak uncle empu. Lebuh nuan nadai agi di sekula, ati uncle puang. Ditu uncle ngasuh auntie Katherine nuan nyerahka belanja RM 3,000.00 ngagai nuan ke guna nuan nampung pelajar nuan ngagai U. Tu ungkup Peggie menya ka dikena iya ke U mega tang umur iya pandak. Uncle minta ampun enti uncle bisi jaku ti ngasuh nuan salah sangka pasal uncle. Besampika Tuhan merekat nuan lalu ngajihka nuan mujur dalam pelajar nuan. Selamat Tinggal. Ari aku ti bendar, Jack Umin.” “Nam…nama nganu uncle dih ibu?” ku Nadi nanya Puan Katherine. “Au, dih Endu. Kami tu naka pemerinsa. Aya nuan nya lama sakit. Suba iya sakit lama nadai tentu temu penyakit. Nyau pengujung, iya ditemu bisi sakit rimu ba perut anak. Lebuh ditemu, penyakit nya nyau udah raya. Uncle nuan ninggal di sepital besai di Kuching,” ku Katherine. Ai mata iya mega beterenjui lilih nerutu kuyu iya. Sida sebuat bela lama nadai bejaku. Bilik dia sunyi. Oleh JANTAN UMBAT 
See author's posts
